מנהלת הכנרת תפצה מורה לחינוך גופני שהחליק בכניסה למים - פסקדין
מיקומך באתר: עמוד ראשי >> מגזין >> נזיקין >> מנהלת הכנרת תפצה מורה לחינוך גופני שהחליק בכניסה למים
מאת: עו"ד בוריס סברדליק | תאריך פרסום : 10/07/2019 12:20:00 | גרסת הדפסה
בית המשפט קבע כי מעקה תקין בגרם המדרגות ושלט המזהיר מפני החלקה יכולים היו למנוע את התאונה המיותרת. סכום הפיצויים כולל הוצאות משפט הועמד על 103 אלף שקל.
סגנית נשיא בית משפט השלום בנצרת השופטת נבילה דלה מוסא קבעה כי "רשות ניקוז כנרת-מנהלת הכנרת" אחראית לנזקים שנגרמו למורה לחינוך גופני שנפגע בברך שמאל לאחר שהחליק ממדרגות הכניסה למים בחוף השקמים. בפסק הדין שפורסם לאחרונה נקבע כי רשות הניקוז התרשלה משום שלא דאגה למעקה בטיחות תקין ולא הציבה שלט אזהרה מפני החלקה. המורה זכה בפיצוי כולל של 103 אלף שקל.
ביוני 2014 הגיע המורה לנפוש בחוף השקמים יחד עם בן דודו וילדיהם, והחליק תוך כדי ירידה במדרגות החלקלקות. הוא הובהל באמבולנס לבית החולים פוריה שבטבריה, שם אושפז למשך 3 ימים שבהם עבר ניתוח לקיבוע שבר בפיקת הברך השמאלית ולתיקון גיד קרוע בירך.
בתביעה לפיצוי על הנזקים שנגרמו לו כתוצאה מהאירוע הוא טען לרשלנות בתחזוקת החוף, שכן המעקה של המדרגות לא הגיע עד סופן, והן היו מכוסות ירוקת חלקלקה.
רשות הניקוז וחברת הביטוח שלה בתקופת התאונה "ביטוח חקלאי" הכחישו שהתאונה אירעה בחוף השקמים, וטענו כי היא התרחשה בחוף לא מוכרז בשם "ברינקי" שהרשות לא אחראית עליו, ואסור היה לתובע לרחוץ בו.
אמין ומהימן
סגנית הנשיא דלא מוסא דחתה את הטענות בנוגע למיקום התאונה, וקבעה כי היא מעדיפה את גרסתו של התובע שנתמכה גם בעדות בן דודו. השופטת ציינה כי השניים הותירו עליה רושם אמין ומהימן ובעדויותיהם לא התגלו סתירות. מהצד השני, הרשות לא הציגה כל ראיה שמוכיחה שהתאונה אירעה בחוף אחר מזה שטען התובע בתביעה, ולא הצליחה לקעקע את גרסתו.
השופטת קבעה כי מאחר שהתאונה אירעה בחוף מוכרז שנמצא באחריות הרשות היה עליה לדאוג להסדרתו ולתחזוקתו התקינה. קיומו של מעקה לא שלם והיעדרו של שלט המזהיר את המתרחצים מפני החלקה מעידים כי לא עמדה בחובה זו, והתרשלה.
"אי קיומו של מעקה בטיחות עד סוף גרם המדרגות מהווה סיכון בלתי סביר", כתבה השופטת תוך שציינה כי לא נדרשה השקעה כספית גבוהה כדי להשלים את המעקה באופן שיכול היה למנוע החלקה ונפילה מן המדרגות הרטובות.
השופטת הוסיפה עוד כי אמנם אי אפשר לצפות מהרשות לנקות ירוקת שמצטברת באופן טבעי על המדרגות שבתוך המים, אך בהחלט היה עליה להציב שלט אזהרה.
בצד זאת, נקבע כי גם התובע התרשל בכך שלא נקט משנה זהירות למרות תנאי השטח, ומשכך השופטת הפחית מסכום הפיצויים שמגיע לתובע 25% אשם תורם.
בסך הכל נפסקו לתובע 80,000 שקל פיצויים, רובם על הפגיעה בתפקוד שלו כמורה לחינוך גופני בהתחשב בכך שהוא נותר עם 5% נכות אורתופדית. בנוסף לפיצויים נפסקו לתובע הוצאות משפט ושכר טרחת עורך דין של 23,000 שקל.
ב"כ התובע: עו"ד ויסאם עזאם
ב"כ הנתבעות: יובל שוסהיים, עורך דין נזיקין
פלוני נ' רשות ניקוז כנרת - מנהלת הכנרת ואח'